Зыгъэпсэхугъуэ махуэм
Гу зылъытапхъэ
Иджырей щIэнгъуазэ
Wikipedia — Интернетым къыщагъэсэбэп щIэнгъуазэщ. Абы ит тхыгъэхэр дуней псом щызекIуэ бзэ зэмылIэужьыгъуэхэмкIэ ятх. Википедием и щхьэхуэныгъэ нэхъыщхьэр сыт хуэдэ хъыбарри уи анэдэлъхубзэкIэ къузэритырщ.
ЩIэнгъуазэм я нэхъ ин
Хъыбару щызэхуэхьэсам и куэдагъымрэ къызэщIиубыдэ унэтIыныгъэ и лъэныкъуэкIэ цIыхур къызэрежьэрэ къыдагъэкIа щIэнгъуазэм я нэхъ ину къалъытэ Википедиер. Интернетыр къэзыгъэсэб цIыхур Википедие сайтым ихьэмэ, къилъыхъуэм теухуауэ тхыгъэхэр къыхущIигъэщынущ. Щыуагъэ е зэтемыхуэныгъэ гуэр къыхэкIамэ, «зэгъэзэхуэжын» кнопкэм тепкъузэу, пэжыр птхыж мэхъу, апхуэдэуи уи тхыгъэ хэбгъэувэну ухуеймэ, иплъхьэ хъунущ. Апхуэдэурэ щIэнгъуазэм нэхъри зеужь, хъыбар нэхъыбэ ит мэхъу икIи дэтхэнэ зы цIыхуми и щIэныгъэр къыщосэбэп.
Дауэ ар къызэрежьар?
Википедием ипэ итар Нупедиеращ (Nupedia) — ар инджылызыбзэкIэ тха щIэнгъуазэм и проекту арат, хъыбарым и хуитыныгъэр пхигъэкIыу. Нупедием ит тхыгъэхэр зи IэдакъэщIэкIыр щIэныгъэлIхэмрэ тхакIуэхэмрэт. Ар къызэзыгъэпэщар Сэнгер Ларрирэ Уэйлс Джиммирэщ.
ЩIэнгъуазэм зегъэужьыныр нэхъ щIагъэпсынщIэн папщIэ, 2001 гъэм щIышылэм и 15-м Уэйлсрэ Сэнгеррэ «Википедие» сайтыр къызэрагъэпэщауэ арат. Абы лъандэрэ щIэнгъуазэр егъэфIэкIуэным, зегъэубгъуным хуитщ Интернетым ирилажьэ дэтхэнэ зы цIыхури.
Википедием и цIэр къызытекIар а сайтыр зэрагъэлажьэ технологием и фIэщыгъэращ («вики»). Гаваибзэм къипхмэ, «псынщIэ» къикIыу аращ.
2001 гъэм и накъыгъэм Википедием бзэ зэмыщхьхэмкIэ лажьэу щIидзащ: урыс, нэмыцэ, швед, франджы, итальян, испан, португал, эсперанто, иврит, япон, нэхъ иужьыIуэкIэ — хьэрыпыбзэмрэ мэжэрыбзэмрэ. Иджыпсту Википедием бзэуэ «щолажьэ» 260-рэ.
Википедием зэпымыууэ зеужь. Сайтым ис дэтхэнэ зыми сытым дежи къыхуощхьэпэ а щIэнгъуазэр, икIи Интернет-ресурсым щыщу цIыхухэм нэхъыбэ дыдэрэ къагъэсэбэпу пщIым ящыщщ.
Гупсысэм хуэдэу псынщIэу
Вики и технологием и фIыгъэкIэ абы илъ тхыгъэхэр псынщIэ дыдэу зэрахъуэкI, хъыбархэр иралъхьэ. Къэфлъыхъуэ хъыбарым теухуа тхыгъэр дакъикъэ иримыкъум къыфхуигъуэтынущ, икIи фэ фщIэр апхуэдэ дыдэу щIы хъурейм и дэнэ плIанэпи щыпсэум и деж нэфхьэсыфынущ.
Ru. Википедие
Урыс Википедиер нобэкIэ нэхъ ин дыдэхэм ящыщщ, абы тхыгъэ мин 600-м щIигъу итщ. Ар хыкIэ нэхъыбэщ Совет щIэнгъуазэ иным (БСЭ) щызэхуэхьэсам нэхърэ. 2010 гъэм урыс Википедиер зыгъэлажьэхэм «Интернет-сообщество года» унэтIыныгъэм «РОТОР» саугъэтыр къыщратауэ щытащ.
Википедием и напэкIуэцIхэр къызэIузыхыр цIыху лIэужьыгъуитIщ: зи щIэныгъэр хэзыгъэхъуэну хуейхэмрэ тхыгъэ изылъхьэхэмрэ. Википедием уи щIэныгъэр хэбгъэхъуэн мурадкIэ уихьамэ, текстым тету узрихьэлIэ дамыгъэхэм гу лъыптэн хуейщ. Абыхэм къыбжаIэ шэч къызытехьапхъэхэмрэ пцIы зыхэмылъхэмрэ.
Шыпш Даянэ.
Къэбэрдей-Балъкъэрым и цIыхубэ тхакIуэ IутIыж Борис Iуащхьэмахуэ лъапэ зыщегъэпсэху. Сурэтыр ЖУРТ Хьэсэн трихащ. 2006 гъэ
Шхыныгъуэхэр
ТхьэкIумэкIыхьыл гъэбэкхъа
ТхьэкIумэкIыхьыл гъэкъэбзар Iыхьэ-Iыхьэурэ зэпауд, псы щIыIэкIэ ятхьэщI, бжьыныху, шыгъу, шыбжий халъхьэ, фIыуэ зэIащIэ. ИтIанэ лы Iыхьэхэр тхъу къэплъа зэрыт тебэм иралъхьэри лъэныкъуитIымкIи тхъуэплъ хъуху ягъажьэ. Тебэм кърахыжри, шыуаным иралъхьэ, абы халъхьэ IупщIэ инурэ упщIэта бжьыныщхьэ, псывэ щIакIэ. И щхьэр трапIэри зэ къытрагъэкъуалъэ, мафIэр цIыкIу ящIри дакъикъи 10-15 хуэдизкIэ ягъавэ. Абы иужькIэ лым шатэ щIакIэ, бжьыныху, шыгъу халъхьэ, зэIащIэри шыуаныщхьэр тепIауэ хьэзыр хъуху, дакъикъэ зытхухкIэ, ягъэбэкхъ. Шыуаныр хьэкум къытрахыж, джэдгын траудэри, шыуаныщхьэр тепIауэ дакъикъи 4-5-кIэ щагъэт. ЗэрызэщIэлъу, пщтыру Iэнэм трагъэувэ. Дашх пIастэ, мырамысэ, чыржын, мэжаджэ.
Халъхьэхэр (зы цIыху Iыхьэ):
ТхьэкIумэкIыхьылу — грамм 300
Лэпсу е псывэу — грамм 25-рэ
Шатэу — грамм 50
Бжьыныщхьэу — грамми 100
Бжьыныху укъэбзауэ — грамм 15
Тхъууэ — грамми 100
Шыгъуу, шыбжийуэ, джэдгыну — узыхуейм хуэдиз.
КIапэ жьахуэ, фо хэлъу
Мы шхыныгъуэр щIыIэ узымкIэ сэбэпщ. Мэл кIапэр тыкъыр цIыкIуурэ зэпаупщI, псы щIыIэ тIэкIу щIакIэ, шыуаным иралъхьэри, мафIэ мыиным тету, бэлагъкIэ зэIащIэурэ гъуэжьыфэ къытеуэху ягъажьэ. ИтIанэ щэ ткIуар къыщIагъэж, жьахуэр трагъэувэжри тхъуэплъ дахэ хъуху трагъэт. ИужькIэ шыуаныр мафIэм къытрахыжри, зэIащIэурэ фо хакIэ. ТIэкIу ягъэупщIыIу, кхъуэщыным иракIэ, и щхьэр трапIэри, щIыIапIэм ягъэув. Мыр бжьыхьэм ягъэтIылъ, гъатхэ шхын ящIыну. Мырамысэ, щIакхъуэ, пIастэ докIу.
Халъхьэхэр:
КIапэ жьахуэу — грамми 110-рэ
Фоуэ — грамми 110-рэ
Псы щIыIэу — зыхуейм хуэдиз.
«Адыгэ шхыныгъуэхэр» тхылъым къитхыжащ.
ФщIэуэ пIэрэ?
Тхылъ еджэхэмрэ еджам едаIуэхэмрэ
ТхакIуэфIхэм я IэдакъэщIэкIхэм къеджэр нэхъ дахэу псалъэ мэхъу.
Щэнхабзэр узэджа тхылъым я бжыгъэракъым, атIэ узэджахэм ящыщу къыбгурыIуарщ.
Тхылъ еджэ цIыхур сытым дежи зы щхьэкIэ нэхъ лъагэу щытынущ телевизор еплъхэм нэхърэ.
ЦIыхухэр гупитIу зэщхьэщокI: тхылъ еджэхэмрэ еджам едаIуэхэмрэ.
КIэпIейкIэр сом зэрыхъум ещхьу, тхылъу узэджэр щIэныгъэ мэхъу.
Тхылъым мафIэ щIэбдзэу бгъэсыным нэхърэ нэхъ Iуэху икIэщ уемыджэныр.
Фигу ивгъэлъ: фызихуэдэр къызэрыпщIэр фызэджэхэмкIэщ.
ТхылъыфIыр зи ныкъуэ псор псы щIагъым щIэгъэпщкIуа айсбергым ещхьщ.
Псалъэжьхэр
Щхьэ зыфIэтыр пыIэ щыщIэнукъым
Унагъуэ зэгурымыIуэм фIыгъуэ илъкъым.
(Ингуш).
Лъагъуныгъэ зэрымылъ унагъуэр лъабжьэ зимыIэ жыгым хуэдэщ.
(Лак).
Щхьэ зыфIэтыр пыIэ щыщIэнкъым.
(Балъкъэр).
Пэжыр къару лъэщщ.
(Осетин).
Уи япэ лъэпэрэпам ущIэмынакIэ.
(Шапсыгъ).
Дыгъужьым и кIэр пыбупщIкIэ ар хьэ хъунукъым.
(Нэгъуей).
КIэпIейкIэр зымылъытэм сомми пщIэ хуищIынукъым.
(Лезгин).
Делэр шым тегъэтIысхьи, и адэ къицIыхужынукъым.
(Къумыкъу).
ГъэщIэгъуэнщ
ЦIыху къызэрымыкIуэхэр
Грин Хетти (1834 — 1916). Мы цIыхубзым нэхърэ нэхъ быдэ дунейм къытехьауэ къыщIэкIынкъым. И быдагъымрэ IуэхукIэ зэрынабдзэгубдзаплъэмрэ беягъышхуэ къыхуахьащ, икIи дунейм щынэхъ къулей бзылъхугъэу къалъытащ. Апхуэдиз ахъшэ зэриIэм хуэдэу, апхуэдизкIэ и мылъкур зэригъэзахуэрти, зыцIыху псоми яфIэтелъыджэт. Псалъэм къыдэкIуэу жытIэнщи, Хетти сытым дежи щыгъыу щытар зы бостей фIыцIэ цIыкIущ, доллар ныкъуэ зи уасэ хьэлывэ фIэкIа ишхыртэкъым, псы пщтыр зэи къигъэсэбэпыртэкъым.
Щылажьэр банкым и пэIущIэ пэшышхуэрат, тхылъымпIэ зэрылъа коробкэхэмкIэ къэгъэтIылъыхьауэ, ар бэджэнд уасэ имытын щхьэкIэт. Хетти и псэупIэр сытым дежи ихъуэжырт, нэхъ пуду къыкъуэкI мотелым щIэтIысхьэрти, нэгъуэщI къыкъуэкIыху щIэсу арат. Ари налог IуэхущIапIэм гу зылъримыгъэтэн щхьэкIэт. И къуэм и лъакъуэр щикъутам, къамыцIыхужын хуэдэу зихуапэри, жылагъуэ сымаджэщым ишат, ахъшэ щIимытын щхьэкIэ. АрщхьэкIэ, къэзылъэгъуахэм къацIыхужати, гужьейри къыщIэжыжауэ щытащ и къуэ сымаджэр къигъанэри. Абы тригъэкIуэдэну мылъкум щысхьри, и кIэм нэсу дохутыр къригъэIэзатэкъыми, щIалэм и лъакъуэр пахын хуей хъуащ. Езы дыдэри сымаджэ щыхъуам, операцэм доллари 150-рэ ихьынути, дохутырыр зригъэIусауэ щытакъым. А лъэхъэнэм къриубыдэу абы доллар мелардитI иIэт. Абы иужькIэ зыбжанэрэ инфаркт иIащ, иужьрейм илIыкIащ и ныбжьыр илъэс 81-рэ хъууэ.
Дохъушокъуэ Синэ.
Тхыдэм уриплъэжмэ
Япэ метро
Фишер Бобби илъэс 13 фIэкIа мыхъуауэ 1957 гъэм шахматхэмкIэ чемпион щыхъуауэ щытащ США-м. XX лIэщIыгъуэм къыхэна шахматист нэхъ ехьэжьахэм ящыщщ ар. Фишер шахмат джэгунымкIэ зэчиишхуэ зэрыбгъэдэлъыр пасэ дыдэу наIуэ хъуат.
И ныбжьыр илъэс 13-м иту юниорхэм я деж щытекIуащ, 1957 гъэм США-м и чемпион нэхъ щIалэ дыдэу къалъытащ. Аргуэру зы илъэс дэкIа нэужь, шахматым и тхыдэм хэта гроссмейстер нэхъ щIалэу къалъытащ.
* * *
Мексикэм и ипщэ лъэныкъуэм Монте-Альбан археологие заповедник зыхэщэщэжам XIII лIэщIыгъуэм щыщ гъэтIылъыгъэ гуэрхэр къыщагъуэтауэ щытащ 1932 гъэм. Колумб и пэ щыIа Америкэм и зы къалэ нэхъ ин дыдэ илъэс минитIым нэблагъэкIэ щытащ а заповедникым деж.
* * *
1863 гъэм дуней псом щыяпэу Лондон метро гъуэгу къыщызэIуахауэ щытащ.
* * *
Дунейм и щытыкIэнур къэзыхутэ IэнатIэр Урысейм къыщызэрагъэпэщауэ щытащ 1872 гъэм. ЩIышылэм и 13-м Санкт-Петербург дэт геофизическэ обсерваторэм дунейм и щытыкIэнур зэрыт бюллетень махуэ къэс къыщыдагъэкIыу щIадзащ.
Къэбарт Мирэ.
ЦIыхушхуэхэм я гупсысэхэр
Насыпыр зылъысыр
Ухъуапсэу ущысыныр зыри и мыхьэнэкъым, а узыщIэхъуэпсыр зыIэрыбгъэхьэным иужь уимытмэ.
Хорхе Анхель.
Насыпыр зылъысыр куэдрэ лажьэрщ.
Леонардо да Винчи.
ЦIыхум и хэщIыныгъэ нэхъ ин дыдэр зэманыр пщIэншэу гъэкIуэдынырщ.
Теофраст Тиртам.
ЦIыхум нэхъ лъапIэ дунейм къытехьакъым. Ар адрей псэ зыIут псоми акъылкIэ къащхьэщокI, и дуней тетыкIэкIи ар игъэпэжу щытын хуейщ — нэхъыщхьэращи, и къабзагъэкIэ, узыншагъэкIэ, губзыгъагъкIэ, псэукIэкIэ.
Павлов Иван.
ЦIыхур псэуху и гугъэр фIэкIуэд хъунукъым.
Сенекэ.
АкъылкIэ лажьэм и гъащIэр хьэлъэ хъунущ, и Iэпкълъэпкъыр имыгъэлажьэу, къарукIэ зыгуэр имыщIэу щытмэ.
Толстой Лев.
ГушыIэхэр
Махуэу сылъыхъуэри…
Пщыхьэщхьэм Хъуэжэ и шыдыр имыгъуэтыжу къыдыхьэжащ. Жэщыбгым нэсауэ, пщIантIэм Iэуэлъауэ гуэр къыщыIуащ.
— Си шыдыжьыр къэкIуэжауэ къыщIэкIынщи, щIэзгъэхьэжыныщ, — жиIэри, Хъуэжэ унэм къыщIэкIащ.
Iэуэлъауэр къыздиIукIыр шыдыр здэщыт хабзэмкIэти, абыкIэ кIуащ. ДыгъуакIуэхэр шыдым лъыхъуэу абы щIэту щилъагъум:
— Сэ махуэу сылъыхъуэри, згъуэтыжакъым, фэ жэщу вгъуэтын фи гугъэрэ а си шыдыжьыр? — жиIэри Хъуэжэ унэм щIыхьэжащ.
Уэ уадэщ, сэ сыкъуэщ
Николай Езанэ пащтыхьым дзэхэр къызэхикIухьырт. Сатыру ягъэува сэлэтхэм зы къахэпIиикIырт. Пащтыхьым абы гу лъитащ икIи еупщIащ:
— Хэт ухъуну, сэлэт?
— Романов.
— ЗэрыжыпIэмкIэ, уэрэ сэрэ дызэблагъэщ. Сыт хуэдэу пIэрэ укъызэрысхущытыр?
— Уэ Урысейм уриадэщ, сэ абы срикъуэщ.
Унэгуащэхэм щхьэкIэ
Ерыскъы Iей щыIэкъым
Ерыскъы Iей щыIэкъым, цIыху Iейщ щыIэр.
Шэрджэсхэм хьэгулывэр бегъымбар шхыну ябжу щытащ, абы хущхъуэгъуэ куэд зэрыхэлъым щхьэкIэ. Хьэм къыхэщIыкIа шхыныгъуэхэр ирагъэшхырт зи къупщхьэ къутахэм. Зи дзажэ къутам хьэ мырамысэ ирагъэшхырт, ар захуэу кIыжын щхьэкIэ. Абы хэлъщ къупщхьэр зыгъэкIыж пкъыгъуэхэр, къапщтэмэ, фосфор, кальций, нэгъуэщIхэр.
ЦIыхум и тхьэкIумэр щыузым и деж, къэрмэфибл дагъэ ирагъаткIуэри, мэхъуж.
Лыр нарзаныпскIэ бгъавэмэ нэхъ щIэхыу мавэ икIи лэпс IэфI къыщIовыкI.
Мыгъэлыгъуауэ хуэрэджэ купкъ, щIыдэ, пщIий куэд пшхымэ, щхьэр егъэуз.
ПIастэ зэрызэпагъэжа сэр занщIэу лъэщIыжын хуейщ, арыншамэ кIэрогъуэри, гъэкъэбзэжыгъуей мэхъу.
Хьэлыуэр щаубэкIэ я Iэр куэдрэ псыф ящIмэ, хьэлыуащхьэр тоуцIыныкI.
Мэжаджэр щагъажьэкIэ, къэмычэн щхьэкIэ, и щIыIум шху щахуэ.
Нартыху цIынэр щагъавэкIэ шыгъу хадзэркъым. Шыгъум хьэдзэхэр зэрегъалъэ, вэгъуей ещI, IэфIи хъуркъым.
Къубатий Борис.
Псалъэзэблэдз
Адыгэ псалъэжьхэр дигу къэдвгъэгъэкIыж
ИхъуреягъкIэ къикIухьу: 13. Япэ … ущIэмынакIэ. 14. … дыгъуфэ. 15. … , пщампIэкъым. 16. … зытебгъэгусэмэ, ари къыплъысыжынукъым. 17. … и кIэр дэуеяти, бжэныр дыхьэшхащ. 18. … и гуахъуэкI бэлацэщ. 19. … еуэр лIы мыхъущи, хъуэр зымыдэр лIы делэщ. 20. … мин зиIэ жьагъэ игу пыкIыркъым. 21. Адыгэ IуэрыIуатэм къыхэщыж цIыхубз пелуан. 22. … щхьэрыуэ. 23. Пабжьэм апхуэдэуи йоджэ языныкъуэ адыгэхэр. 24. … щхьэ ядешх, щIэм лъакъуэ ядешх. 25. … жыпIэу унэгъу умыщI, щIалэщ жыпIэу къебгъэшэн къыумыгъанэ. 26. Бырыбыплъ, зауэлIищэм я напэ. 27. … псы кIэрыпщIэрэ? 28. … зымыщIэжым и унэр иречри иресэж. 29. … мыкъу уврэ, … къуа зигъэщхърэ? 30. … мэлыхъуэ ящIрэ? 31. Жэщым дзыгъуэ ещэнкIэ Iэзэ а къуалэбзум, адыгэ псалъэжьым зэрыжиIэмкIэ, и гугъат тхьэрыкъуэ къришыну. 32. … хэмыхьэ Iыхьэншэщ. 33. … илъыр къащIи, си IэмыщIэ илъыр уэстынщ. 34. …, щIыбагъырыуб. 35. … жаIа нэужьи зэ еплъыж. 36. «… благъэращ Iыгъын хуейр, адрейхэр сытым щыщ?» жиIэрт, жи, щIалэжь гуэрым. 37. Псым хэмыхьэу хъыкIэ мэщакIуэ, ауэ къиубыдыр бадзэщ. 38. … хьэжы зыкъещI. 39. Iэщ … бгъашхэмэ, уи Iупэр дагъэ къищIынщ, цIыху … бгъашхэмэ, уи Iупэм къеуэжынщ. 40. И унэм … къыщIыхьати, Хъуэжэ абы бгъэдыхьэри елъэIуащ, жи, «зыгуэр къэбгъуэтмэ дыздэгъэгуашэ» жиIэри. 41. … и гъуэгу зэпаупщIыркъым. 42. Сэхураным щхьэкIэ къуажэхьым жеIэ: « … хуэдэу хъуреябзэщ, бзэгуу иIэр дагъэ защIэщ, щIым къыхэкIмэ, дыгъэм хуоплъэ». 43. … еуэм зегъазэри, кхъуей зыхузыр тхьэмыщкIэщ. 44. … зышхар псы йофэж. 45. … пэтрэ мэхъуапсэ.
И кумкIэ кIуэуэ: 1. … нэхърэ бащIэ. 2. … мышынэ-мыукIытэ мэлыщхьэ фIэбзам щошынэ. 3. Iэмбатэ зэрымытым … ирегъэувэ. 4. … къашэри вынэ ирищIщ. 5. Адыгэ псалъэжьым зэрыжиIэмкIэ, апхуэдэ зимыIэр зеиншэ пэлъытэщ. 6. « … жьыщIэпс иумыкIут, фIыкъым», жаIэ. 7. Джэдылым щхьэкIэ жаIэ: «зил IэфIу зифI …». 8. Щхьэц … е жыг … 9. … жыIэгъуафIэ щхьэкIэ, щIэгъуафIэкъым. 10. Псыежэхым и … макъыр гугъэпсэхущ. 11. Фыз хьилэшым и лIыр … къищIащ. 12. … пэтрэ нэ иращI.
Гу зылъытапхъэ: ихъуреягъкIэ къэзыкIухь псалъэхэм зым и кIэухыр къыкIэлъыкIуэм и щIэдзапIэщ. Щапхъэ: фэнд — дэгу — гуэн.
Зэхэзылъхьар Мыз Ахьмэдщ.
ЩIышылэм и 26-м ди газетым тета псалъэзэблэдзым и жэуапхэр:
ЕкIуэкIыу: 3. Мысачэ. 6. Балъкъыз. 9. Ныш. 11. Собэ. 12. Пхъэр. 13. Теплъэгъуэ. 14. Гуэгуэн. 17. Сэбэп. 19. Хьэтыкъ. 21. Щыблэ. 22. Арджэн. 23. Сэ. 24. Медан. 27. Ер. 30. Бру. 31. ХъэтI. 32. Афэ. 33. Блэ. 38. Хьэ. 39. Аркъэн. 41. Кхъухь. 42. Пшэплъ. 43. Ерчэн. 45. Пыжьей. 46. Сэшхуэ. 47. Жьапщэ. 48. БгъуэнщIагъ. 51. Хамэ. 53. Къады. 55. Пщы. 56. Азэмэт. 57. ХьэлIамэ.
Къехыу: 1. ЩIыIуб. 2. ЦIырхъ. 4. Чынт. 5. ЦIыплъ. 7. Алмэ. 8. Псыгуэнсу. 10. Гурэ пкIырэ. 15. Гуэщ. 16. Набжэ. 17. Сэджыт. 18. Бын. 19. Хьэм. 20. Къан. 25. ЕнтIыр. 26. Абазэ. 28. Къурш. 29. Кхъулэ. 34. Тхьэусыхафэ. 35. Бжьэпэ. 36. Бэчыжь. 37. Щхьэгъэрыт. 39. Алъп. 40. Ней. 42. Пэш. 44. Нып. 48. Банэ. 49. Нащэ. 50. Гъасэ. 52. Мазэ. 54. Армэ.
